Николай Лилиев
Години моята душа трепти…

chitanka.info

Години моята душа трепти,

като водите на заключен ручей,

и чака, плаха, някой да отключи

градините на здрачни самоти.

И ето, че пред мене спираш ти

с утехите на химни и съзвучия

и будиш неоткърмени мечти,

сам воля и закон, съдба и случай!

Пръсни надвисналите мрачини

и утоли нестихналите жажди

по модри, недостигнали страни!

Виж! — вихрена сред бурите се ражда

надеждата, и трепетна изгражда

лазурите на светли бъднини.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.